大乘讚十首 二
作者：寶誌
朝代：唐

paragraphs: 妄身臨鏡照影，影與妄身不殊。
但欲去影留身，不知身本同虛。
身本與影不異，不得一有一無。
若欲存一捨一，永與真理相踈。
更若愛聖憎凡，生死海裏沉浮。
煩惱因心有故，無心煩惱何居？
不勞分別取相，自然得道須臾。
夢時夢中造作，覺時覺境都無。
飜思覺時與夢，顛倒二見不殊。
改迷取覺求利，何異販賣商徒？
動靜兩亡常寂，自然契合真如。
若言衆生異佛，迢迢與佛常踈。
佛與衆生不二，自然究竟無餘。